Broj: 711-I-2194-P-316/21-03-19

Zagreb, 10. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Danijela Marušića, predsjednika Hrvatske zajednice županija,** na 151. sjednici, održanoj 10. prosinca 2021.g., daje sljedeće

**OČITOVANJE**

**Na temelju članka 7. postavka d) ZSSI-a župan koji je istovremeno i predsjednik županijskog popisnog Povjerenstva, sukladno članku 21. stavku 3. Zakona o popisu stanovništva, kućanstava i stanova u Republici Hrvatskoj 2021.g., ne može za predmetnu funkciju primati naknadu.**

Obrazloženje

Zahtjev za očitovanjem podnio je Danijel Marušić, predsjednik Hrvatske zajednice županija, te je u Povjerenstvu zahtjev zaprimljen pod poslovnim brojem 711-U-5773-P-316/21-01-4 dana 8. prosinca 2021. g., povodom kojeg se vodi predmet broj P-316/21.

U predmetnom zahtjevu podnositelj navodi da nakon više zaprimljenih upita župana, sukladno članku 6. Zakona o sprječavanju sukoba interesa („Narodne novine" br. 26/11, 12/12,126/12,57/15) moli mišljenje Povjerenstva postoji li sukob interesa župana u situaciji u nastavku. Naime, podnositelj navodi da je člankom 12. Zakona propisano da dužnosnici (među kojima je i župan) koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano, a da je člankom 13. Zakona propisano da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je Zakonom drugačije propisano. Podnositelj ističe kako je člankom 21. stavkom 3. Zakona o popisu stanovništva, kućanstava i stanova u Republici Hrvatskoj 2021. godine („Narodne novine" br. 25/20 i 34/21) (u nastavku teksta: Zakon o popisu) propisano da je predsjednik županijskoga popisnog povjerenstva župan, a člankom 45. Zakona o popisu propisano je da sudionici Popisa imaju pravo na naknadu za svoj rad, osini ako je isplata naknade u suprotnosti s propisima u Republici Hrvatskoj te je za članove županijskih popisnih povjerenstava, Popisnog povjerenstva Grada Zagreba i Povjerenstava ispostava utvrđena naknada u neto iznosu, jednokratno u iznosu od 5000,00 kuna. Slijedom navedenog, podnositelj moli mišljenje smatra li se da je citirana iznimka iz Zakona propisana Zakonom o popisu, odnosno imaju li župani pravo na naknadu za obavljanje poslova predsjednika županijskog popisnog povjerenstva, s obzirom na to da su imenovani za predsjednika ex lege, i to po posebnom zakonu - Zakonu o popisu stanovništva, kojim im je zakonodavac, kao lokalnim dužnosnicima, upravo zbog nacionalnog značaja obavljanja ovog posla/dužnosti, propisao i pravo na naknadu. Nadalje, podnositelj navodi da s obzirom na to da je popis završen, da je Državni zavod za statistiku, odnosno nadležne osobe, podnio izvješće za plaćanje sudionicima popisa, te da će naknade moguće biti isplaćene i dužnosnicima, moli za žurnost u odgovoru, kako župani ne bi prekršili neki od navedenih propisa i bili odgovorni za eventualnu uplatu na svoj račun, ne svojom krivnjom te kako ne bi morali dostavljati naknadne pojedinačne upite.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz prava dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 7. ZSSI-a propisana su zabranjena djelovanja dužnosnika među kojima je podstavkom d) propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 21. stavkom 3. Zakona o popisu propisano je da je predsjednik županijskoga popisnog povjerenstva župan, a tajnik je voditelj odjela u područnoj jedinici Zavoda ili zaposlenik ispostave područne jedinice Zavoda.

Člankom 45. istoga Zakona propisano je da sudionici popisa imaju pravo na naknadu za svoj rad, osim ako je isplata naknade u suprotnosti s propisima u Republici Hrvatskoj. Stavkom 5. istoga članka propisano je da je naknada za članove županijskih popisnih povjerenstava, popisnog povjerenstva Grada Zagreba i Povjerenstva ispostava određena u iznosu od 5.000,00 kuna.

Povjerenstvo ističe kako bi, budući da je Zakonom o popisu propisano da župan obnaša funkciju predsjednika županijskog Povjerenstva po položaju, primanje naknade za obnašanje navedene dužnosti bilo protivno odredbi članka 7. podstavka d) ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur

Dostaviti:

1. Podnositelju, putem dostavljene adrese
2. Objava na internetskoj stranici Povjerenstva
3. Pismohrana